27.7.2023
MT
Il-Ġurnal Uffiċjali tal-Unjoni Ewropea
C 264/9
L-amministraturi nazzjonali, reġjonali u lokali jistgħu jinvolvu ruħhom, pereżempju, permezz ta’ workshops u żjarat fuq il-post biex jinkoraġġixxu l-impenn ibbażat fuq il-fatti fl-azzjoni klimatika.
Il-Komunitajiet għandhom jinvolvu ruħhom permezz ta’ konsultazzjonijiet pubbliċi, kondiviżjoni tal-informazzjoni, u modi interattivi u informali bħal esibizzjonijiet, kompetizzjonijiet, logħob online, eċċ.
L-Organizzazzjonijiet tas-Soċjetà Ċivili u l-NGOs huma sħab importanti wkoll, li jservu bħala pont bejn il-partijiet ikkonċernati u l-komunikazzjoni dwar il-klima, permezz tal-esperjenza eżistenti tagħhom dwar l-adattament għat-tibdil fil-klima fit-territorju u l-komunitajiet ikkonċernati u s-sensibilizzazzjoni dwar l-impatti tat-tibdil fil-klima u l-ħtieġa ta’ adattament għat-tibdil fil-klima.
Sabiex jiġi żgurat li din il-komunikazzjoni tilħaq b’mod effettiv lill-komunitajiet, jeħtieġ li tkun appoġġata minn riżorsi xierqa, permezz tal-finanzjament u l-bini talkapaċitajiet.
Portali jew pjattaformi tal-web nazzjonali jew reġjonali li jiġbru informazzjoni mfassla apposta dwar it-tibdil fil-klima u l-adattament għat-tibdil fil-klima huma mezz eċċellenti għat-tixrid tal-informazzjoni rilevanti.
Dawn il-pjattaformi għandhom ikunu konnessi ma’ portali eżistenti dwar politiki settorjali (eż. tnaqqis tar-riskju ta’ diżastri, ilma, saħħa, bijodiversità eċċ.) biex tiġi promossa l-integrazzjoni tat-tibdil fil-klima.
Is-sit web tal-UE Climate-ADAPT għandu rwol ċentrali billi jgħin lin-nies jaċċessaw u jaqsmu d-data u informazzjoni dwar kwistjonijiet relatati mat-tibdil fil-klima u l-adattament għat-tibdil fil-klima.
Ġew żviluppati portali nazzjonali tal-web dwar l-adattament għat-tibdil fil-klima fil-biċċa l-kbira tal-pajjiżi Ewropej ukoll, li joħolqu l-opportunità li wieħed jitgħallem minn eżempji ta’ prattika tajba minn pajjiżi jew reġjuni oħra.
Dawn jistgħu jgħinu biex jispiraw azzjoni dwar l-adattament għat-tibdil fil-klima.
Madankollu, il-portali u l-pjattaformi tal-web għandhom jiġu kkomplementati minn attivitajiet oħra ta’ komunikazzjoni biex jiġi evitat it-twessigħ tad-distakk diġitali bejn l-Istati Membri tal-UE u r-reġjuni u biex jiġi żgurat l-aċċess għall-informazzjoni għal kulħadd.
Għal aktar informazzjoni dwar l-istabbiliment tal-qafas istituzzjonali u l-iżgurar tal-involviment tal-partijiet ikkonċernati, ara wkoll it-Taqsima tal-Għodda ta’ appoġġ għall-adattament fuq Preparing the ground for adaptation.
Pass 2:
It-twettiq ta’ valutazzjonijiet tar-riskji u tal-vulnerabbiltajiet tat-tibdil fil-klima
Il-pass 2 tal-linji gwida se jgħin biex: — jiġu stabbiliti l-elementi ewlenin tal-valutazzjoni tar-riskji u tal-vulnerabbiltajiet tat-tibdil fil-klima; — jiġu vvalutati l-impatti soċjali tat-tibdil fil-klima; — jiġu vvalutati r-riskji transfruntiera u kaskata; — jiġu deċiżi l-kriterji għal riskji “aċċettabbli” u tingħata prijorità lill-ħtiġijiet ta’ adattament.
Wara li jkunu ġew stabbiliti l-pedamenti għas-sostenn ta’ pjan jew strateġija ta’ adattament għat-tibdil fil-klima, it-tieni pass huwa valutazzjoni tal-impatt u tal-vulnerabbiltajiet tat-tibdil fil-klima.
L-għan ta’ din il-valutazzjoni huwa li jiġi stabbilit x’se jkunu l-impatti potenzjali tat-tibdil fil-klima f’ċerta żona, x’riskji huma assoċjati ma’ dawn l-impatti f’ċerta żona jew settur, u li tingħata prijorità lir-riskji li jirrikjedu reazzjonijiet aktar immedjati.
Sabiex tiġi żgurata l-effettività xierqa tal-istrateġiji jew tal-pjanijiet ta’ adattament għat-tibdil fil-klima, hija kkunsidrata prattika tajba li l-valutazzjoni tiġi aġġornata regolarment – tal-anqas b’mod parallel ma’ kull aġġornament tal-istrateġija/ tal-pjan.
Il-benefiċċji ta’ dan jinkludu: — it-traċċar tal-bidliet rilevanti fir-riskji u l-vulnerabbiltajiet eżistenti inklużi r-riskji fiżiċi tal-infrastruttura u l-impatti soċjoekonomiċi u tas-saħħa fuq il-komunitajiet; — l-identifikazzjoni ta’ riskji u vulnerabbiltajiet ġodda u emerġenti li għandhom il-potenzjal li jkollhom impatti ekonomiċi, soċjali u/jew ambjentali kbar fil-futur; — l-identifikazzjoni ta’ opportunitajiet ġodda li jinħolqu minħabba t-tibdil fil-klima.
B’mod ġenerali, il-valutazzjoni għandha tkun ibbażata fuq l-aħħar xjenza klimatika biex jiġu identifikati l-popolazzjonijiet, l-infrastrutturi essenzjali u s-setturi partikolarment vulnerabbli għat-tibdil fil-klima, tiġi stabbilita d-direzzjoni strateġika ġenerali tal-politika ta’ adattament u jiġi infurmat kontinwament it-teħid ta’ deċiżjonijiet.